О б р а з л о ж е њ е

Правни основ за доношење Тарифног система за обрачун и начин обрачуна топлотне енергије су члан 178. Закона о енергетици (''Службени гласник РС'', број 57/2011, 80/2011, 93/2012 и 124/2012), члан 37. Статута Града Ниша ("Службени лист Града Ниша", број 88/2008) и члан 60. Одлуке о условима и начину снабдевања топлотном енергијом ("Службени лист Града Ниша", бр. 6/2014).

Одредбама члана 178 Закона о енергетици прописано је, између осталог, да надлежни орган јединице локалне самоуправе, својим прописом утврђује услове и начин обезбеђивања континуитета у снабдевању топлотном енергијом купаца на свом подручју, права и обавезе дистрибутера топлотне енергије, права и обавезе купаца топлотне енергије, доноси тарифне системе, издаје лиценце, доноси тарифне ставове и даје сагласност на цене топлотне енергије и прописује друге услове којима се обезбеђује редовно и сигурно снабдевање купаца топлотном енергијом, у складу са Законом.

Одредбама члана 60. Одлуке о условима и начину снабдевања топлотном енергијом, прописано је да Тарифни систем за обрачун и начин обрачуна топлотне енергије доноси Скупштина Града.

Предложеним Тарифним системом извршено је усклађивање значења израза и појмова, као и начина обрачуна накнаде за даљинско грејање, са одредбама Закона о енергетици и Одлуке о условима и начину снабдевања топлотном енергијом, који су донети после важећег Тарифног система, и дефинисана је динамика плаћања фиксног и варијабилног дела накнаде за даљинско грејање.

Такође, дефинисани су трошкови пословања и тарифни елементи за које се утврђују тарифни ставови на основу којих се врши обрачун накнаде за даљинско грејање.

У циљу што ефикаснијег спровођења наплате грејања по утрошку, уведена је обавеза уградње контролних мерача утрошка топлотне енергије или уређаја за утврђивање сопствене потрошње топлотне енергије и индивидуалну регулацију температуре у просторијама, односно управљање потрошњом енергије на унутрашњим грејним инсталацијама, у року од пет година од дана ступања на снагу Одлуке о условима и начину снабдевања топлотном енергијом ("Службени лист Града Ниша", бр. 6/2014).

На основу наведеног, Управа за комуналне делатности, енергетику и саобраћај израдила је нацрт Тарифног система за обрачун и начин обрачуна топлотне енергије.

**УПРАВА ЗАКОМУНАЛНЕ ДЕЛАТНОСТИ,**

**ЕНЕРГЕТИКУ И САОБРАЋАЈ**

|  |  |
| --- | --- |
| **У Нишу,**  **јун 2014. године** | **НАЧЕЛНИК**  **Миодраг Брешковић** |